VW se laaste spesiale GTI binnekort in SADie Volkswagen Golf GTI TCR. Foto: Verskaf Volkswagen het ŉ ryk geskiedenis met beperkte weergawe- GTI’s. Die eerste was die Golf VI GTI Edition 35, toe die Clubsport en Clubsport S. Dis die eerste keer wat ons gesien het waartoe ŉ GTI regtig in staat is. Golf 7.5 is op die einde van sy lewensiklus … en dis tyd vir die finale: die Volkswagen Golf GTI TCR. Suid-Afrika is die tiende grootste GTI-mark ter wêreld. Daar is al 40 128 Golf 7’s in Suid-Afrika verkoop – en 33% (13 230) is GTI’s. Dis indrukwekkend. ŉ GTI het al ŉ instelling geword in Suid-Afrika. Wat die GTI bied, vir die geld, het dit ŉ huishoudelike handelsmerk gemaak. Die Volkswagen Golf GTI TCR. Foto: Verskaf Die TCR draai wel die volume tot die maksimum. Die nuwe TCR maak gebruik van VW se puik 2.0 viersilinderturbo-petrolenjin wat 213 kW en 380 Nm bied. Krag word na die voorwiele gestoot deur ŉ 6-spoed DSG-dubbelkoppelaarratkas. 0 – 100 km/h neem ŉ ratse 5,6 sekondes, verstommend vir ŉ voorwielaangedrewe voertuig, en hy sal aanhou hardloop tot 264 km/h. Daar kom slegs 300 TCR’s na Suid-Afrika. Hulle is in drie kleure, Pure White; Tornado Red en Pure Grey beskikbaar. Suid-Afrika se TCR’s is slegs in vierdeur-bakstyl beskikbaar, en met die DSG-ratkas. Die Volkswagen Golf GTI TCR. Foto: Verskaf Die TCR kry unieke visuele opknappings om hom van sy boeties te onderskei. Die TCR kry swart 19” Reifnitz-sierwiele, geperforeerde remskywe, matswart spieëltjies sowel as ŉ paar vinne en vlerke. Agter die stuur word die sportsitplekke met Alcantara-leer oorgetrek, en dan is daar die gewone magdom veiligheidstelsels en luukshede soos luimbeligting, navigasie, klimaatbeheer en so meer. Ons sal wel ná die inperking ŉ beurt kry om met die GTI TCR te ry. Ek persoonlik sou teen die prys eerder ŉ Golf R vat met sy vierwielaandrywing, maar daar is baie wat die hantering van die voorwielaangedrewe GTI verkies. Die voordeel is dat beperkte weergawe GTI’s altyd puik presteer. Vir ŉ tyd ná bekendstelling verkoop van hulle ver bó hul aanvanklike koopprys. Die GTI lyk só: Die reeks word gedek deur ŉ 3 jaar/ 120 000 km waarborg en 5 jaar/ 90 000 km diensplan. Kliek hier om jou eie TCR te laat bou en te bestel.